*Betánia pedig közel, mintegy félórányira volt Jeruzsálemhez, ezért a zsidók közül sokan elmentek Mártához és Máriához, hogy vigasztalják őket testvérük miatt.*

*(Jn11,18-19)*

Ebből úgy tűnik, hogy ismert személyekről volt szó. Az emberekben feltámadt az együttérzés, a kialakult helyzet tragikus volt. Jelenlétükkel és nyilván szavaikkal próbálták enyhíteni a gyász fájdalmát. A hely közel volt a fővároshoz, Jeruzsálemhez. Itt volt a nemzet igazgatási szervezete és a hozzá elválaszthatatlanul kapcsolódó legfőbb vallási centrum, a templom. Valóban az a hely, ahol Jézus halálra adását már eldöntötték. A távolság mindössze fél óra, az elfogásra rendelt erők hamar a helyszínre érhettek volna. De az időpont még nem érkezett el. Még békésen lehetett menni, vigasztalni a testvéreket. Jézus tudva mindezt, visszajött.

Az eseményeket, azok hátteret, a szellemi összefüggéseket és azok részleteit Jézus ma is ismeri, benne van a dolgokban Irányítóként. Ha valamit pontosabban akarunk ismerni, Hozzá kell csak menni és a Szeretet megnyilvánulása, hogy velünk is közli akaratát, tervét, sőt részesei lehetünk ezeknek. *Vadon Gyula*